Zimska dobrodošlica

Bila je mrzla zima in sneg je ležal na debelo po vsem gozdu. Pticam je bilo zelo težko, saj niso imele hrane. Še posebej tu, kjer ni bilo ljudi, da bi jim nasuli kaj semen. Medtem pa so se veverice veselo mastile in jedle svoje zaloge.

Vrabčki na čelu s svojo predstavnico, rjavo vrabčevko, so se odločili, da gredo obiskat druge živali, ki bi jim podarile kaj za pod zob. Pogumna ptičica je iz množice vrabčkov vzela še šest najhrabrejših in odpravili so se v mrzel dan. Med letom so najprej zagledali kuno, ki je ravno jedla še zadnje grižljaje svojega plena in se spustili nižje k njej. Naša vrabčevka jo je vprašala, ali bi jim lahko dala kakšno zrnje ali orešček. Kuna pa je le nejevoljno zamahnila proti skupinici in rekla, da še sama nima veliko za pod zob, zato naj si nikar ne mislijo, da ji bodo odžirali še tisto malo, kar ji je ostalo. Planila je proti njim, da bi katerega zgrabila, oni pa so se, kar se da hitro, pobrali. Zatekli so se v duplino debelega hrasta in uzrli spečega polha. Ob njem so ležali kupi hrane. Vrabčki pa so bili predobrega srca, da bi mu kradli med zimskim spanjem. Njihov glasni prihod je zbudil polha iz dremeža. Pogumna vrabčevka je ravno hotela vprašati za hrano, a je polh kar pihal od jeze. Napodil jih je ven in spet sladko zaspal.

Vrabčki so bili že čisto pobiti. Čez čas so na veji zagledali veverico, ki je veselo skakljala sem ter tja in prepevala. Posedli so na drevo in radovedno je priskakljala do njih ter jih vprašala, kaj vendar iščejo v gozdu na tako mrzel dan. Odgovorili so ji, da iščejo koga, ki bi se jih usmilil in jim ponudil kaj hrane. Veverica se jim je predstavila in jih povabila v svojo duplino. Dala jim je veliko zrnja in oreščkov ter jih prosila, da bi še prihajali k njej in ji delali družbo, saj že nekaj let živi sama. Ko se je začelo večeriti, so se vrabčki poslovili in odleteli prosti domu. Vsem domačim so sporočili, kako je bila veverica gostoljubna in kako jih je povabila, naj še pridejo na njen dom, kjer je toplo in kjer je obilo hrane. Od tedaj veverica ni bila nikoli več sama, vrabčki pa so imeli hrane, kolikor so si je želeli.

Nekega dne, ko so ravno leteli k njej na obisk, so zagledali kuno, ki je pritajeno sledila gostoljubni veverici in jo hotela napasti. Na vso moč urno so prihiteli in z glasnim čivkanjem opozorili veverico, ki je naglo smuknila v krošnjo drevesa. Nato so pobrali lupine orehov in lešnikov, ki so ležale pod veveričjim domom, in jih metali na kuno. Ta je odnehala in zbežala, veverica pa se je še vsa prestrašena zahvaljevala svojim prijateljem vrabčkom.

Prišla je pomlad in sneg se je stalil. Vrabčki so še vedno obiskovali veverico. V zameno za zimsko gostoljubje so se odločili, da bodo vevericam prirejali koncerte in jim peli čez vso leto.

Julija Pernek, 7. a